Kleinhoewe-aanval: Vrou leef ná 30 messtekeArgieffoto Waarskuwing: Die foto’s onderaan die artikel is grafies van aard en mag sensitiewe lesers ontstel. Miemie Delport (52) van Mooilande buite Drie Riviere in Vereeniging, Gauteng, sterk in die hospitaal aan nadat sy Maandagoggend glo deur haar tuinier aangeval en 30 keer met ŉ mes gesteek is. Delport, wat al 20 jaar lank in die omgewing bly, het ŉ huis en twee woonstelle op haar kleinhoewe. Sy woon in een van die woonstelle en verhuur die huis en ander woonstel. Sy het tot onlangs alleen gewoon, totdat haar dogter by haar ingetrek het. Charles Ellis, Delport se broer, het Dinsdag aan Maroela Media gesê die huurders van die huis het twee weke gelede uit die huis getrek en die plek baie verwaarloos gelaat. “Miemie het deur een van haar werknemers ŉ verwysing vir ŉ tuinier gekry om die huis en erf skoon te maak,” het Ellis gesê. Sy is Maandagoggend omstreeks 08:00 op pad na haar sakeonderneming in Drie Riviere toe die tuinier haar glo in die oprit voorgekeer het om te sê hy benodig nog lappe. Haar dogter was toe reeds weg werk toe. “Miemie het teruggery woonstel toe, uit die voertuig geklim en is in die huis in terwyl die voertuig staan en luier het. Toe sy weer sien, staan die man agter haar in die huis en begin haar met ŉ mes in haar rug en kop steek.” Ellis het gesê Delport het na die buurtwag se noodradio gegryp en om hulp geroep. “Die man wou die radio uit haar hande klap en het in die proses haar arm op twee plekke gebreek.” Delport het op die grond neergesak en die man het gevlug. Sy kon glo sien hy gryp haar beursie en selfoon uit haar voertuig. Sy het weer die radio opgetel om hulp te ontbied en die buurtwag oor die voorval in te lig. ŉ Ambulans het haar na die MediClinic in Vanderbijlpark geneem vir behandeling. “Die dokters het van die oggend af tot omstreeks 16:00 haar in die ongevalle-eenheid behandel. Sy is daarna na die intensiewesorg-eenheid oorgeplaas,” het Ellis bygevoeg. Intussen het die buurtwag vinnig opgetree en die man sowat 500 m van Delport se huis vasgetrek. ŉ Mes, Delport se beursie en selfoon is in sy besit gevind. Al die geld was uit Delport se beursie verwyder. “My suster is in baie pyn en nog deurmekaar, maar sy is stabiel. Haar gebreekte arm word vandag [Dinsdag] geopereer. Sy gaan nog vir ŉ ruk lank in die intensiewesorg-eenheid behandelling ontvang om seker te maak haar wonde kry nie infeksie nie,” het Ellis gesê. Maroela Media het navraag by die Vereeniging-polisiestasie gedoen en wag nog vir kommentaar.